Fikseristyrelsens Regionale Kontrol har politianmeldt en hollandsk bomtrawler, for det styrelsen selv kalder særdeles grove overtrædelser af fiskerilovgivningen. Det skriver Fiskeriministeriet i en pressemeddelelse. Ifølge Fiskeristyrelsens Regionale Kontrol er den pågældende bomtrawler blevet opdaget i at fiske i et område, som kaldes Rødspættekassen. Det er et område, der strækker sig fra Hirtshals ned gennem Jammerbugten og videre sydpå langs den jyske vestkyst. Her er fartøjet taget på fersk gerning i at fiske, selvom det er forbudt for større fartøjer at fiske netop her. Formålet med Rødspættekassen er nemlig at beskytte opvæksten af rødspætter, og derfor er det kun mindre fartøjer, der må fiske i området. Ligeledes var trawlerens identifikationssystem AIS-signalet slukket, hvilket også er ulovligt for erhvervsfartøjer. Fartøjet risikerer dermed konfiskation og bødestraf på samlet set 527.000 kroner. Fiskeriminister: - Fuldstændig uacceptabelt Det er ikke første gang, hollandske bomtrawlere er taget på fersk gerning i dansk farvand. Derfor glæder det den nordjyske minister for Fødevarer, Landbrug og Fiskeri, Rasmus Prehn, at kontrollen med de udenlandske fiskere giver pote. - Det er fuldstændig uacceptabelt, at hollandske bomtrawlere sejler i dansk farvand og fisker ulovligt. Derfor er jeg meget tilfreds med, at Fiskeristyrelsen efter længere tids hårdt arbejde igen har fået fat i endnu en hollandsk bomtrawler og politianmeldt vedkommende, siger han i en pressemeddelelse. Ifølge Fiskeriministeriet er der flere sager på vej. - Derfor er det afgørende, at vi nu fastholder presset og fortsætter med den massive kontrol – til vands og i luften – for at få sat en endegyldig stopper for ulovlighederne, siger Rasmus Prehn. Bomtrawlere har længe været ildeset af danske fiskere, men de har lov til at fiske i danske farvande på grund fordi medlemsskabet af EU sikrer lige adgang til fiskestræder. Du kan gense indslaget her fra januar 2021, hvor fiskeriets frustration over bomtrawlernes hærgen tæt på kysterne er tydelig.

Referat:
Fiskeristyrelsen har politianmeldt en hollandsk bomtrawler. Indehaveren risikerer bøde  og konfiskation på samlet 527.000 kroner.